Eagrán sealadach
BREITHIÚNAS NA CÚIRTE
(an Seachtú Dlísheomra)
16 Aibreán 2026
(*)
(Tarchur chun réamhrialú – Dámhachtain conarthaí poiblí – Treoir 2014/24/AE – Airteagal 18 – Prionsabail lena rialaítear soláthar poiblí – Cóir chomhionann agus trédhearcacht – Airteagal 42 – Sonraíochtaí teicniúla – Cumhacht lánroghnach an údaráis chonarthaigh – Sainmhíniú ar riachtanas – Tagairt do chineál sonrach nó do tháirgeadh sonrach – Cásanna ina gcaithfear na focail ‘nó a choibhéis’ a bheith ag gabháil le tagairt den sórt sin)
I gCás C‑568/24,
IARRAIDH ar réamhrialú de bhun Airteagal 267 CFAE, ó Curtea de Apel Cluj (Cúirt Achomhairc Cluj, an Rómáin), trí bhreith an 17 Meitheamh 2024, a fuarthas ag an gCúirt an 23 Lúnasa 2024, sna himeachtaí
Sof Medica SA
v
Spitalul Clinic Judeţean de Urgenţă Cluj-Napoca,
tugann AN CHÚIRT (an Seachtú Dlísheomra),
agus í comhdhéanta mar seo a leanas: F.
Schalin, Uachtarán Dlísheomra, M.
Gavalec (Rapóirtéir) agus Z.
Csehi, Breithiúna,
Abhcóide Ginearálta: M.
Campos Sánchez-Bordona,
Cláraitheoir: A.
Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Sof Medica SA, ag L.
Duţu,
avocată,
–        Rialtas na Seice, ag L.
Halajová, M.
Smolek agus J.
Vláčil, i gcáil Gníomhairí,
–        Rialtas na hEastóine, ag H.
Hirsik agus M.
Kriisa, i gcáil Gníomhairí,
–        Rialtas na Liotuáine, ag K.
Dieninis agus E.
Kurelaitytė, i gcáil Gníomhairí,
–        an Coimisiún Eorpach, ag A.
Biolan agus G.
Wils, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú ar Airteagal 2(1)(13),
Airteagal 18(1),
Airteagal 42(1) go (4) agus Airteagal 49 de Threoir 2014/24/AE ó Pharlaimint na hEorpa agus ón gComhairle an 26 Feabhra 2014 maidir le soláthar poiblí agus lena n‑aisghairtear Treoir 2004/18/CE (IO 2014 L 94, lch. 65).
2        Rinneadh an iarraidh seo in imeachtaí idir Sof Medica SA agus Spitalul Clinic Judeţean de Urgenţă Cluj-Napoca (Ospidéal Cliniciúil Éigeandála Chontae Cluj-Napoca, an Rómáin) (‘an t‑ospidéal’) maidir le dámhachtain conartha phoiblí, ag an ospidéal, chun róbat máinliachta a cheannach a chomhlíonann sonraíochtaí teicniúla áirithe.
An dlí lena mbaineann
Dlí an Aontais Eorpaigh
3        Foráiltear le haithrisí 74 agus 92 de Threoir 2014/24:
‘(74)      Is gá go gceadófar conarthaí poiblí a oscailt don iomaíocht agus cuspóirí inbhuanaitheachta a bhaint amach le sonraíochtaí teicniúla arna dtarraingt suas ag ceannaitheoirí poiblí. Chuige sin, ba cheart go bhféadfaí tairiscintí a chur isteach a léiríonn éagsúlacht na gcaighdeán réiteach teicniúil agus na sonraíochtaí teicniúla sa mhargadh, lena n‑áirítear iad siúd arna dtarraingt suas ar bhonn critéir feidhmíochta atá nasctha le saolré agus inbhuanaitheacht phróiseas táirgthe na n‑oibreacha, na soláthairtí agus na seirbhísí.
Dá bhrí sin, ba cheart sonraíochtaí teicniúla a dhréachtú sa chaoi is nach ndéanfar an iomaíocht a chúngú go saorga trí cheanglais atá i bhfabhar oibreoir eacnamaíoch sonrach trí aithris a dhéanamh ar phríomh-shaintréithe na soláthairtí, na seirbhísí nó na n‑oibreacha a thairgeann an t‑oibreoir eacnamaíoch sin de ghnáth. Trí na sonraíochtaí teicniúla a tharraingt suas mar cheanglais fheidhmiúla agus feidhmíochta, is iondúil gur féidir an cuspóir sin a bhaint amach ar an mbealach is fearr is féidir. Is modhanna iomchuí iad ceanglais fheidhmiúla agus ceanglais a bhaineann le feidhmíocht chun tús áite a thabhairt don nuálaíocht i ndámhachtain conarthaí poiblí agus ba cheart iad a úsáid a mhéid is féidir. I gcás ina ndéantar tagairt do chaighdeán Eorpach nó, ina éagmais sin, do chaighdeán náisiúnta, ba cheart d’údaráis chonarthacha tairiscintí atá bunaithe ar shocruithe coibhéiseacha a mheas. Ba cheart é a bheith de fhreagracht ar an oibreoir eacnamaíoch coibhéis leis an lipéad arna iarraidh a chruthú.
Chun coibhéis a chruthú, ba cheart é a bheith indéanta a cheangal ar thairgeoirí fianaise fhíoraithe tríú páirtí a sholáthar. Mar sin féin, ba cheart modhanna iomchuí eile cruthúnais amhail sainchomhad teicniúil an mhonaróra a cheadú freisin i gcás nach mbeidh rochtain ag an oibreoir eacnamaíoch lena mbaineann ar dheimhnithe ná ar thuarascálacha tástála den sórt sin, nó nach mbeidh aon deis aige iad a fháil laistigh de na teorainneacha ama ábhartha ar choinníoll go gcruthóidh an t‑oibreoir eacnamaíoch lena mbaineann ar an gcaoi sin go gcomhlíonann na hoibreacha, na soláthairtí nó na seirbhísí na ceanglais nó na critéir a leagtar amach sna sonraíochtaí teicniúla, sna critéir dhámhachtana nó i gcoinníollacha feidhmíochta an chonartha.
[…]
(92)      Agus measúnú á dhéanamh acu ar an gcóimheas is fearr idir praghas agus cáilíocht, ba cheart do na húdaráis chonarthacha na critéir eacnamaíocha agus cháilíochtúla a chinneadh a bheidh nasctha le hábhar an chonartha a úsáidfidh siad chun na críche sin. Dá bhrí sin, ba cheart go gceadófaí leis na critéir sin measúnú comparáideach a dhéanamh ar an leibhéal feidhmíochta arna tairgeadh ag gach tairiscint i bhfianaise ábhar an chonartha, mar a shainítear sna sonraíochtaí teicniúla. I gcomhthéacs an chóimheasa is fearr idir praghas agus caighdeán, leagtar amach sa Treoir seo liosta neamh-uileghabhálach de chritéir dhámhachtana fhéideartha lena n‑áirítear gnéithe comhshaoil agus sóisialta. Ba cheart údaráis chonarthacha a spreagadh chun critéir dhámhachtana a roghnú a chuirfidh ar a gcumas oibreacha, soláthairtí agus seirbhísí ardchaighdeáin a fháil a oireann go barrmhaith dá riachtanais.
Níor cheart do na critéir dhámhachtana a roghnófar saoirse neamhshrianta rogha a thabhairt don údarás conarthach agus ba cheart dóibh a áirithiú go bhféadfadh iomaíocht éifeachtach agus chóir a bheith ann agus ba cheart rialacha mionsonraithe a bheith ag gabháil leo lenar féidir an fhaisnéis a chuireann na tairgeoirí ar fáil a fhíorú go héifeachtach.
Chun an tairiscint is buntáistí go heacnamaíoch a chinneadh, níor cheart cinneadh dámhachtana an chonartha a bheith bunaithe go heisiach ar chritéir seachas costas. Dá bhrí sin, ba cheart critéar costais a bheith ag gabháil le critéir cháilíochtúla a d’fhéadfadh a bheith, de rogha an údaráis chonarthaigh, ina chur chuige maidir le praghas nó costéifeachtacht amhail costáil saolré. Níor cheart, áfach, go ndéanfadh na critéir dhámhachtana difear do chur i bhfeidhm forálacha náisiúnta lena mbunaítear luach saothair seirbhísí áirithe nó lena bhforchuirtear praghas seasta ar sholáthairtí áirithe.’
4        Foráiltear le hAirteagal 2 den Treoir sin, dar teideal ‘Sainmhínithe’, i mír 1(13):
‘Chun críocha na Treorach seo, tá feidhm ag na sainmhínithe seo a leanas:
[…]
13.      ciallaíonn “doiciméad soláthair” aon doiciméad arna chur ar fáil ag an údarás conarthach nó aon doiciméad ar dhéanann sé tagairt ina leith chun cur síos a dhéanamh ar ghnéithe den soláthar nó den nós imeachta nó chun gnéithe den soláthar nó den nós imeachta a chinneadh, lena n‑áirítear an fógra conartha, an fógra réamhfhaisnéise i gcás ina n‑úsáidtear é mar mhodh chun comórtas a ghairm, na sonraíochtaí teicniúla, an doiciméad tuairisciúil, coinníollacha beartaithe an chonartha, formáidí le húsáid agus doiciméid arna gcur isteach ag na hiarrthóirí agus ag na tairgeoirí, faisnéis faoi na hoibleagáidí is infheidhme go ginearálta agus aon doiciméid bhreise’.
[Aistriúchán neamhoifigiúil]
5        Foráiltear le hAirteagal 18(1) den Treoir sin, dar teideal ‘Prionsabail an tsoláthair phoiblí’:
‘Déileálfaidh údaráis chonarthacha le hoibreoirí eacnamaíocha go cothrom agus gan idirdhealú agus gníomhóidh siad ar mhodh trédhearcach agus comhréireach.
Ní dhéanfar dearadh na dámhachtana agus é ar intinn é a eisiamh ó raon feidhme na Treorach seo nó iomaíocht a chúngú go saorga. Measfar go bhfuil an iomaíocht cúngaithe go saorga i gcás ina ndéantar dearadh na dámhachtana d’fhonn buntáiste míchuí a thabhairt d’oibreoirí eacnamaíocha áirithe nó iad a chur faoi mhíbhuntáiste míchuí.’
[Aistriúchán neamhoifigiúil]
6        Foráiltear le hAirteagal 29(1) den Treoir sin, dar teideal ‘Nós imeachta iomaíoch lena ngabhann idirbheartaíocht’:
‘I nós imeachta iomaíoch lena ngabhann idirbheartaíocht, féadfaidh aon oibreoir eacnamaíoch iarraidh a thíolacadh chun páirt a ghlacadh mar fhreagairt ar ghlao ar iomaíocht ina mbeidh an fhaisnéis a leagtar amach i gCodanna B agus C d’Iarscríbhinn V, tríd an bhfaisnéis a iarrann an t‑údarás conarthach le haghaidh roghnú cáilíochtúil a sholáthar.
Sna doiciméid soláthair, saineoidh na húdaráis chonarthacha ábhar an chonartha trí thuairisc a sholáthar ar a riachtanais agus ar na saintréithe is gá do na soláthairtí, na hoibreacha nó na seirbhísí is ábhar don chonradh agus sonróidh siad na critéir chun an conradh a dhámhachtain. Léireofar iontu freisin na heilimintí den tuairisc lena leagtar síos na híoscheanglais a bheidh le comhlíonadh ag gach tairiscint.
Beidh an fhaisnéis a sholáthraítear cruinn a dhóthain chun cur ar chumas oibreoirí eacnamaíocha cineál agus raon feidhme an réitigh is gá a shainaithint agus cinneadh a dhéanamh i dtaobh an iarrfaidh siad páirt a ghlacadh sa nós imeachta.
[…]’
[Aistriúchán neamhoifigiúil]
7        Foráiltear le hAirteagal 42 de Threoir 2014/24, dar teideal ‘Sonraíochtaí teicniúla’:
‘1.      Beidh na sonraíochtaí teicniúla a shainítear i mír 1 d’Iarscríbhinn VII i ndoiciméid an chonartha. Saineofar sna sonraíochtaí teicniúla na saintréithe nach mór a bheith ag baint leis na hoibreacha, na seirbhísí nó na soláthairtí.
D’fhéadfaí baint a bheith ag na saintréithe sin leis an bpróiseas nó an modh sonrach táirgthe nó soláthar oibreacha, táirgí nó seirbhísí arna n‑iarraidh nó le próiseas céime eile dá saolré fiú i gcás nach cuid dá n‑ábhar iarbhír, ar choinníoll go mbaineann siad le hábhar an chonartha agus go bhfuil siad i gcomhréir lena luach agus lena gcuspóirí.
[…]
2.      Tabharfar rochtain chothrom d’oibreoirí eacnamaíocha ar an nós imeachta soláthair le sonraíochtaí teicniúla agus ní bheidh sé d’éifeacht acu bacainní gan údar a chruthú maidir le dámhachtain conarthaí poiblí a oscailt don iomaíocht.
3.      Gan dochar do rialacha teicniúla náisiúnta sainordaitheacha, a mhéid atá siad ag luí le dlí an Aontais, déanfar na sonraíochtaí teicniúla a leagan amach ar cheann de na bealaí seo a leanas:
(a)      i dtéarmaí ceanglais feidhmíochta nó fheidhmiúla, lena n‑áirítear saintréithe comhshaoil, ar choinníoll go bhfuil na paraiméadair cruinn a dhóthain chun gur féidir le tairgeoirí ábhar an chonartha a chinneadh agus chun lamháil don údarás conarthach an conradh a dhámhachtain;
(b)      sonraíochtaí teicniúla sa soláthar poiblí a shainiú trí thagairt do chaighdeáin náisiúnta lena dtrasuitear caighdeáin Eorpacha, d’fhormheasanna teicniúla Eorpacha, do shonraíochtaí teicniúla comhchoiteanna, do chaighdeáin idirnáisiúnta, do chórais eile tagairtí teicniúla arna mbunú ag na heagraíochtaí Eorpacha um chaighdeánú nó - nuair nach ann dóibh sin - trí thagairt do chaighdeáin náisiúnta, d’fhormheasanna teicniúla náisiúnta nó sonraíochtaí teicniúla náisiúnta a bhaineann le dearadh, ríomh agus cur i gcrích na n‑oibreacha agus le húsáid na soláthairtí; beidh na focail “nó a choibhéis” ag gabháil le gach tagairt.
(c)      i dtéarmaí ceanglais feidhmíochta nó fheidhmiúla dá dtagraítear i bpointe (a), agus tagairt á déanamh do na sonraíochtaí teicniúla dá dtagraítear i bpointe (b) mar mhodh lena thoimhdiú go gcomhlíontar na ceanglais feidhmíochta nó fheidhmiúla sin;
(d)      trí thagairt a dhéanamh do na sonraíochtaí teicniúla dá dtagraítear i bpointe (b) le haghaidh saintréithe áirithe, agus trí thagairt a dhéanamh do na ceanglais feidhmíochta nó fheidhmiúla dá dtagraítear i bpointe (a) le haghaidh saintréithe eile.
4.      Ach amháin i gcás ina bhfuil údar cuí leis de bharr ábhar an chonartha, ní thagrófar sna sonraíochtaí teicniúla do dhéanamh nó foinse ar leith, ná do phróiseas ar leith lena dtréithrítear na táirgí nó na seirbhísí arna soláthar ag oibreoir eacnamaíoch ar leith, ná do thrádmharcanna, paitinní, cineálacha nó foinse nó táirgeacht ar leith a bhfuil sé d’éifeacht acu buntáiste a thabhairt do ghnóthais áirithe nó do tháirgí áirithe nó iad a dhíothú. Ceadófar tagairt den sórt sin ar bhonn eisceachtúil, i gcás nach féidir tuairisc atá beacht agus intuigthe go leor a thabhairt ar ábhar an chonartha de bhun mhír 3. Cuirfear na focail ‘nó a choibhéis’ le tagairt dá leithéid.
[…]’
[Aistriúchán neamhoifigiúil]
8        Foráiltear le hAirteagal 46(1) den Treoir sin, dar teideal ‘Conarthaí a roinnt ina mbearta’:
‘Ach amháin i gcás conarthaí a ndearnadh a roinnt éigeantach de bhun mhír 4 den Airteagal seo, luafaidh na húdaráis chonarthacha na príomhchúiseanna lena gcinneadh gan an conradh a fhoroinnt ina luchtóga, rud a luafar sna doiciméid soláthair nó sa tuarascáil aonair dá dtagraítear in Airteagal 84.’
9        Foráiltear le hAirteagal 49 den Treoir sin, dar teideal ‘Fógra conartha’:
‘Úsáidfear fógraí conartha mar mhodh chun comórtas a ghairm le haghaidh gach nós imeachta, gan dochar don dara fomhír d’Airteagal 26(5) agus d’Airteagal 32. Áireofar sna fógraí conartha an fhaisnéis a leagtar amach in Iarscríbhinn V, Cuid C agus foilseofar iad i gcomhréir le hAirteagal 51.’
10      Tá Cuid C in Iarscríbhinn V a ghabhann le Treoir 2014/24, dar teideal ‘Faisnéis atá le cur san áireamh i bhfógraí’, ina liostaítear an fhaisnéis atá le cur san áireamh i bhfógraí conartha. Is mar seo a leanas atá an fhoclaíocht i mír 30 den chuid sin:
‘Aon fhaisnéis ábhartha eile.’ [Aistriúchán neamhoifigiúil]
11      Foráiltear le pointe 1 d’Iarscríbhinn VII a ghabhann leis an Treoir sin, dar teideal ‘Sainmhínithe ar shonraíochtaí teicniúla áirithe’:
‘Chun críocha na Treorach seo, tá feidhm ag na sainmhínithe seo a leanas:
1.      ciallaíonn “sonraíocht theicniúil” ceann díobh seo a leanas:
[…]
(b)      i gcás conarthaí soláthair phoiblí nó seirbhíse, sonraíocht i ndoiciméad ina sainítear na saintréithe a cheanglaítear le táirge nó seirbhís, amhail leibhéil cháilíochta, leibhéil feidhmíochta comhshaoil agus aeráide, dearadh do na ceanglais uile (lena n‑áirítear inrochtaineacht do dhaoine faoi mhíchumas) agus measúnú comhréireachta, feidhmíocht, úsáid an táirge, sábháilteacht nó toisí, lena n‑áirítear ceanglais atá ábhartha don táirge maidir leis an ainm faoina ndíoltar an táirge, téarmaíocht, siombailí, tástáil agus modhanna tástála, pacáistiú, marcáil agus lipéadú, treoracha úsáideora, próisis táirgthe agus modhanna ag aon chéim de shaolré an tsoláthair nó na seirbhíse agus nósanna imeachta um measúnú comhréireachta.’
[Aistriúchán neamhoifigiúil]
Dlí na Rómáine
12      Foráiltear le hAirteagal 2(2) de Legea nr.
98/2016 privind achizițiile publice (Dlí Uimh. 98/2016 maidir le soláthar poiblí) an 19 Bealtaine 2016 (Monitorul Oficial al României, Cuid I,
Uimh. 390 an 23 Bealtaine 2016):
‘Is iad seo a leanas na prionsabail is bonn le dámhachtain conarthaí poiblí agus le heagrú comórtas deartha:
(a)      neamh-idirdhealú;
(b)      cóir chomhionann;
(c)      aitheantas frithpháirteach;
(d)      trédhearcacht;
(e)      comhréireacht;
(f)      cuntasacht.’
13      Foráiltear le hAirteagal 50 de Dhlí Uimh. 98/2016:
‘1.      Ní dhearfaidh údaráis chonarthacha struchtúr na gconarthaí ná a n‑eilimintí d’fhonn cur i bhfeidhm fhorálacha an Dlí seo a sheachaint nó iomaíocht a shrianadh go saorga.
2.      Chun críocha mhír 1, measfar an iomaíocht a bheith srianta go saorga i gcás ina ndéantar an soláthar nó eilimintí de a dhearadh nó a struchtúrú d’fhonn buntáiste míchuí a thabhairt d’oibreoirí eacnamaíocha áirithe nó iad a chur faoi mhíbhuntáiste go míchuí.’
14      Foráiltear le míreanna 1, 2 agus 6 d’Airteagal 155 den Dlí sin:
‘1.      Leagfar amach na sonraíochtaí teicniúla sa doiciméadacht soláthair agus leagfar síos iontu na saintréithe is gá don obair, don tseirbhís nó do na soláthairtí is ábhar don chonradh.
2.      Féadfaidh baint a bheith ag na saintréithe dá dtagraítear i mír 1 freisin leis an bpróiseas sonrach nó leis an modh sonrach ina ndéantar na hoibreacha, ina monaraítear na táirgí nó ina soláthraítear na seirbhísí a iarrtar nó le próiseas sonrach ag céim eile dá saolré, fiú mura bhfuil na gnéithe sin mar chuid d’ábhar ábhartha na dtáirgí, na n‑oibreacha nó na seirbhísí atá le soláthar, ar choinníoll, áfach, go bhfuil na saintréithe sin nasctha le hábhar an chonartha phoiblí/an chreat‑chomhaontaithe phoiblí agus go bhfuil siad comhréireach lena luach agus lena chuspóirí.
[…]
6.      Ní mór do na sonraíochtaí teicniúla rochtain chomhionann ar an nós imeachta soláthair a thabhairt do gach oibreoir eacnamaíoch agus níor cheart go mbeadh sé d’éifeacht acu bacainní nach bhfuil údar leo a thabhairt isteach maidir le hiomaíocht éifeachtach idir oibreoirí eacnamaíocha a áirithiú.’
15      Foráiltear le hAirteagal 156(2) go (4) den Dlí sin:
‘2.      Ach amháin i gcás ina bhfuil údar cuí leis de bharr ábhar an chonartha, maidir le sonraíochtaí teicniúla, ní dhéanfar tagairt do dhéanamh nó foinse ar leith, nó próiseas ar leith atá mar shaintréithe ar na táirgí nó seirbhísí arna gcur ar fáil ag oibreoir eacnamaíoch ar leith, nó do thrádmharcanna, paitinní, cineálacha nó foinse nó táirge ar leith a bhfuil sé de thoradh air go ndéantar buntáiste a thabhairt do gnóthais áirithe nó do tháirgí áirithe nó iad a chur as an áireamh.
3.      D’ainneoin fhorálacha mhír 2, ceadaítear, in imthosca eisceachtúla, sonraíochtaí teicniúla a leagan síos lena sonraítear na heilimintí dá dtagraítear i mír 2, i gcás nach féidir tuairisc atá beacht agus intuigthe go leor a thabhairt ar ábhar an chonartha de bhun mhír 1. Sa chás sin, beidh na focail “nó a choibhéis” ag gabháil le sonraíocht na n‑eilimintí dá dtagraítear i mír 2.
4.      I gcás ina mbunaíonn an t‑údarás conarthach na sonraíochtaí teicniúla dá dtagraítear i mír 1(b), ní dhiúltóidh sé do thairiscint ar an bhforas nach gcomhlíonann na hoibreacha, na táirgí nó na seirbhísí a ndearnadh tairiscint ina leith na sonraíochtaí teicniúla a ndearna sé tagairt dóibh a luaithe a léireoidh an tairgeoir ina thairiscint, trí aon mhodh iomchuí, go gcomhlíonann na réitigh atá beartaithe ar bhealach coibhéiseach na ceanglais a shainítear sna sonraíochtaí teicniúla. ’
16      Foráiltear le hAirteagal 1 de na rialacha modheolaíochta atá i gceangal le Hotărârea Guvernului nr.
395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr.
98/2016 privind achizițiile publice (Cinneadh Rialtais Uimh. 395/2016 lena bhformheastar na rialacha modheolaíochta chun na forálacha maidir le dámhachtain conartha phoiblí/creat‑chomhaontaithe de Dhlí Uimh. 98/2016 maidir le soláthar poiblí a chur i bhfeidhm) an 2 Meitheamh 2016 (Monitorul Oficial al României, Cuid I,
Uimh. 423 an 6 Meitheamh 2016):
‘1.      Sa nós imeachta um dhámhachtain conarthaí poiblí, déanfar aon chás nach bhfuil aon rialacha sainráite ann ina leith a léiriú i bhfianaise na bprionsabal a leagtar amach in Airteagal 2(2) de [Dhlí Uimh. 98/2016].
2.      Agus an nós imeachta soláthair á chur i bhfeidhm, déanfaidh an t‑údarás conarthach na bearta uile is gá chun cásanna a sheachaint a d’fhéadfadh a bheith ina gcúis le coinbhleachtaí leasa agus/nó chun iomaíocht a chosc, a theorannú nó a shaobhadh.
3.      I gcás ina gcinnfidh sé gur tháinig cás dá dtagraítear i mír 2 chun cinn, beidh sé d’oibleagáid ar an údarás conarthach na héifeachtaí a eascraíonn as sin a dhíothú trí bhearta ceartaitheacha a ghlacadh, i gcomhréir lena chumhachtaí, i gcás inarb iomchuí, chun gníomhartha a leasú, a fhoirceannadh, a chúlghairm nó a neamhniú, ar gníomhartha iad a rinne difear do chur chun feidhme cuí an nós imeachta soláthair nó na ngníomhaíochtaí gaolmhara.
[…]’
17      Foráiltear an méid seo a leanas le hAirteagal 20(10) de na rialacha modheolaíochta sin:
‘Ní mór sonraíochtaí teicniúla a bheith sna sonraíochtaí arb é atá iontu ceanglais, ceanglais agus saintréithe teicniúla lenar féidir tuairisc oibiachtúil a thabhairt ar gach táirge, seirbhís nó obair chun riachtanais an údaráis chonarthaigh a chomhlíonadh.’
An díospóid sna príomhimeachtaí agus na ceisteanna a tharchuirtear le haghaidh réamhrialú
18      An 23 Feabhra 2024, d’fhoilsigh an t‑ospidéal, mar údarás conarthach, glao oscailte ar thairiscintí, dar teideal ‘Soláthar, suiteáil agus coimisiúnú Róbat Máinliachta 2’, ar luach measta 25 400 000 lei na Rómáine (RON) (thart ar EUR 5 000 000).
19      Roimhe sin, sheol an t‑ospidéal nós imeachta comhairliúcháin margaidh maidir leis an róbat máinliachta a bhí faoi réir an ghlao sin ar thairiscintí, ónar léir, ar an gcéad dul síos, go raibh dhá chineál róbat máinliachta ann a raibh feidhmiúlachtaí comhchosúla acu, eadhon róbat monabhloic (tá modh socraithe aonadach ag na géaga róbait) agus róbat modúlach (tá modh socraithe aonair ag na géaga róbait), agus, ar an dara dul síos, gur sainaithníodh trí mhonaróir róbat modúlach ar a laghad.
20      Sna sonraíochtaí tairisceana don ghlao sin ar thairiscintí, leag an t-ospidéal amach na sonraíochtaí teicniúla don róbat máinliachta atá i gceist mar seo a leanas: ‘Trealamh máinliachta modúlach, soghluaiste le cúnamh róbataice ina bhfuil ceithre mhodúl ar a laghad atá feistithe le hairm róbataice neamhspleácha agus atá deimhnithe lena n-úsáid sna speisialtachtaí seo a leanas ar a laghad: máinliacht ghinearálta, gínéiceolaíocht, úireolaíocht, máinliacht thóracsach. Ní mór a bheith in ann an trealamh a chur sa láthair oibriúcháin gan gá a bheith le coigeartuithe speisialta agus cur chuige hibrideach a cheadú i leith na hoibríochta [máinliachta] le haistriú tapa ó mháinliacht chlasaiceach laparoscópach go máinliacht róbatchuidithe agus a mhalairt, aon uair is gá le linn gnáthamh [máinliachta]. Ní mór a bheith in ann an trealamh a úsáid go leanúnach.’
21      Mar sholáthróir róbat máinliachta monabhloic, bhí Sof Medica den tuairim gur sháraigh na sonraíochtaí teicniúla sin prionsabail an tsoláthair phoiblí a leagtar síos in Airteagail 2, 50, 155 agus 156 de Dhlí Uimh. 98/2016, arb é is aidhm dóibh Airteagail 18 agus 42 de Threoir 2014/24 a chur chun feidhme, ós rud é nach bhfuil siad i bhfabhar ach róbait mháinliachta mhodúlacha. Dá bhrí sin, d’iarr Sof Medica ar Tribunalul Cluj (an Chúirt Réigiúnach,
Cluj, an Rómáin) ordú a thabhairt don údarás conarthach na sonraíochtaí teicniúla idirdhealaitheacha sin a bhaint, íoscheanglais a bhunú lena n‑áiritheofar nós imeachta trédhearcach bunaithe ar fhíoriomaíocht agus, mura féidir an doiciméadacht tairisceana a cheartú, an nós imeachta soláthair lena mbaineann a chur ar ceal.
22      Chuir an t‑ospidéal ina choinne go raibh údar le róbat máinliachta modúlach a fháil mar gheall ar roinnt tosca sonracha. Ós rud é go bhfuil an t‑ospidéal comhdhéanta de sheanfhoirgnimh, is gá acmhainneachtaí lóistíochta na mbloc oibriúcháin, atá beag, an gá atá le trealamh leighis a bhogadh idir na bloic sin de réir riachtanas agus éigeandálaí, agus líon na seomraí oibriúcháin agus a leagan amach a chur san áireamh. Chun na seomraí sin a leagan amach, tá gá le róbat ag a bhfuil cumraíocht sholúbtha atá curtha in oiriúint don spás atá ar fáil, ina bhfuil meáchan teoranta agus spás urláir teoranta, rud nach gcomhfhreagraíonn do shaintréithe róbait monabhloic.
23      Le breithiúnas an 22 Márta 2024, dhiúltaigh Tribunalul Cluj (an Chúirt Réigiúnach,
Cluj) d’iarratas Sof Medica toisc é a bheith gan chuspóir go páirteach agus gan bhunús go páirteach.
24      Rinne Sof Medica achomharc i gcoinne an bhreithiúnais sin os comhair Curtea de Apel Cluj (Cúirt Achomhairc Cluj, an Rómáin), arb í an chúirt a rinne an tarchur í.
25      Tá trí chineál amhrais ag an gcúirt sin maidir leis an lánrogha atá ag an údarás conarthach maidir le sonraíochtaí teicniúla a tharraingt suas.
26      Ar an gcéad dul síos, fiafraíonn sí, i bhfianaise phrionsabal na trédhearcachta, dá dtagraítear in Airteagal 18(1) de Threoir 2014/24, arna léamh i gcomhar le hAirteagal 49 di, an bhféadfaidh údarás conarthach tairgeoir a eisiamh ar bhonn sonraíochtaí teicniúla a bhfuil údar leo mar gheall ar ‘riachtanas oibiachtúil’, i gcás nár cuireadh an gá sin in iúl don tairgeoir go dtí tar éis fhoilsiú na doiciméadachta tairisceana lena mbaineann, le linn nós imeachta conspóideach.
27      Ar an dara dul síos, fiafraíonn an chúirt a rinne an tarchur an féidir Airteagal 42(1), (3)(b) agus (4) de Threoir 2014/24 a léiriú sa chaoi nach mór measúnú a dhéanamh ar an gcineál sriantach a eascraíonn as na ceanglais uile dá dtagraítear i sonraíochtaí teicniúla glao ar thairiscintí, lena gceanglaítear na focail ‘nó a choibhéis’ a áireamh sa doiciméadacht tairisceana, agus na ceanglais uile a leagtar amach sa doiciméadacht sin á gcur san áireamh.
28      Ar an tríú dul síos agus ar deireadh, fiafraíonn sí freisin, má thugtar freagra dearfach ar na ceisteanna a leagtar amach i míreanna 26 agus 27 den bhreithiúnas seo, an féidir prionsabail na córa comhionainne agus an neamh-idirdhealaithe,
dá dtagraítear in Airteagal 18(1) den Treoir sin, a léiriú sa chaoi nach mór cineál sriantach na sonraíochtaí teicniúla a mheasúnú i ndáil leis an ‘riachtanas oibiachtúil’ a bhfuil údarás conarthach ag brath air roimh dháta foilsithe an fhógra conartha agus na doiciméadachta tairisceana lena mbaineann.
29      Sna himthosca sin, chinn Curtea de Apel Cluj (Cúirt Achomhairc Cluj) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘1)      An gcaithfear prionsabal na trédhearcachta dá dtagraítear in Airteagal 18(1) de Threoir [2014/24], arna léamh i gcomhar le hAirteagail 49 agus 2(1)(13) den Treoir sin, a léiriú sa chaoi go gcuirtear cosc leis ar thairgeoir a eisiamh ar bhonn sonraíochtaí teicniúla a bhfuil údar leo mar gheall ar “riachtanas oibiachtúil”, nár shainigh an t‑údarás conarthach ach amháin tar éis an fógra conartha agus an doiciméadacht tairisceana a fhoilsiú?
2)      An féidir forálacha Airteagal 42(1), (3)(b) agus (4) de Threoir 2014/24 a léiriú sa chaoi go ndéantar measúnú ar chineál sriantach na sonraíochtaí teicniúla, lena n‑éilítear na focail “nó a choibhéis” sa doiciméadacht soláthair, freisin trí anailís charnach ar cheanglais uile na doiciméadachta soláthair?
3)      Má thugtar freagra dearfach ar an gcéad dá cheist, an féidir prionsabail na córa comhionainne agus an neamh-idirdhealaithe dá dtagraítear in Airteagal 18(1) de Threoir 2014/24 a léiriú sa chaoi nach mór cineál sriantach na sonraíochtaí teicniúla a mheasúnú i ndáil le “riachtanas oibiachtúil” an údaráis chonarthaigh sula bhfoilseofar an fógra conartha agus an doiciméadacht tairisceana?’
Nós imeachta os comhair na Cúirte Breithiúnais
30      D’iarr an chúirt a rinne an tarchur go gcuirfí an tarchur seo le haghaidh réamhrialú faoi réir an nós imeachta brostaithe um réamhrialú dá bhforáiltear in Airteagal 105 de Rialacha Nós Imeachta na Cúirte Breithiúnais.
31      Diúltaíodh don iarratas sin le hordú ó Uachtarán na Cúirte an 13 Nollaig 2024,
Sof Medica (C‑568/24, EU:C:2024:1055).
Na ceisteanna a tharchuirtear le haghaidh réamhrialú
An chéad cheist agus an tríú ceist
32      Lena céad cheist agus lena tríú ceist, ar cheart iad a scrúdú le chéile, fiafraíonn an chúirt a rinne an tarchur, go bunúsach, an gá Airteagal 18(1) de Threoir 2014/24, arna léamh i gcomhar le hAirteagal 42(1) agus (2) agus Airteagal 49 den Treoir sin, a léiriú sa chaoi go gcuirtear cosc le prionsabail na trédhearcachta agus na córa comhionainne, a leagtar amach in Airteagal 18(1), i gcomhthéacs conradh soláthair phoiblí, ar údarás conarthach tairiscint tairgeora a eisiamh ar bhonn sonraíochtaí teicniúla, gan údar oibiachtúil a bheith leis na sonraíochtaí sin sna doiciméid soláthair ar dháta foilsithe an fhógra conartha, de réir bhrí Airteagal 2(1)(13) den Treoir sin.
33      Ar an gcéad dul síos, ba cheart a thabhairt faoi deara nach sainmhínítear in Airteagal 2(1)(13) de Threoir 2014/24 ach an coincheap ‘doiciméad soláthair’ mar aon doiciméad a sholáthraíonn an t‑údarás conarthach nó dá dtagraíonn sé chun cur síos nó sainmhíniú a dhéanamh ar ghnéithe den nós imeachta soláthair nó soláthair, lena n‑áirítear, go háirithe, an fógra conartha agus na sonraíochtaí teicniúla.
34      Mar sin féin, níl aon rud san fhoráil sin maidir le cé acu, ar dháta foilsithe fógra conartha, an gceanglaítear ar an údarás conarthach lena mbaineann na réasúnaithe oibiachtúla is bonn le sonraíocht theicniúil a léiriú.
35      Ar an dara dul síos, ba cheart a thabhairt faoi deara nach luaitear in Airteagal 49 de Threoir 2014/24 ach, go bunúsach, nach mór fógraí conartha a úsáid mar mhodh chun iomaíocht a éileamh, go bhfuil an fhaisnéis iontu dá bhforáiltear i gCuid C d’Iarscríbhinn V a ghabhann leis an Treoir sin agus go bhfoilseofar iad i gcomhréir le hAirteagal 51 den Treoir sin. Cé go liostaítear i gCuid C, dar teideal ‘Faisnéis atá le háireamh i bhfógraí’, méid mór faisnéise atá le soláthar, ní luaitear inti, i measc na faisnéise sin, oibleagáid na húdair oibiachtúla is bonn le sonraíocht theicniúil a léiriú.
36      Ar an tríú dul síos, is léir ó Airteagal 42(1) de Threoir 2014/24 go leagtar amach na sonraíochtaí teicniúla, a shainmhínítear i bpointe 1 d’Iarscríbhinn VII a ghabhann leis an Treoir sin, sna doiciméid soláthair agus go sainítear leo na saintréithe is gá do na soláthairtí. Maidir le conarthaí soláthair nó seirbhíse poiblí, sainmhínítear i bpointe 1(b) d’Iarscríbhinn VII sonraíocht theicniúil mar shonraíocht atá i ndoiciméad ina leagtar síos na saintréithe a cheanglaítear ar tháirge nó ar sheirbhís, amhail leibhéil cháilíochta, leibhéil feidhmíochta comhshaoil agus aeráide, dearadh do na ceanglais uile (lena n‑áirítear inrochtaineacht do dhaoine faoi mhíchumas) agus measúnú comhréireachta, feidhmíocht, úsáid an táirge, sábháilteacht nó toisí, lena n‑áirítear na ceanglais is infheidhme maidir leis an táirge a mhéid a bhaineann leis an ainm faoina ndíoltar é, téarmaíocht, siombailí, tástáil agus modhanna tástála, pacáistiú, marcáil agus lipéadú, treoracha úsáideora, próisis táirgthe agus modhanna ag céim ar bith de shaolré an tsoláthair nó na seirbhíse, agus nósanna imeachta um measúnú comhréireachta. Mar sin féin, ní léir ó fhoclaíocht Airteagal 42(1) ná ó fhoclaíocht phointe 1(b) go gceanglaítear ar an údarás conarthach údar oibiachtúil a thabhairt leis na sonraíochtaí teicniúla atá tarraingthe suas aige.
37      I ndáil leis sin, chinn an Chúirt go bhfuil lánrogha leathan ag an údarás conarthach agus sonraíochtaí teicniúla conartha á gceapadh aige, ós rud é gurb é is fearr atá in ann na soláthairtí a theastaíonn uaidh a chinneadh agus na ceanglais nach mór a chomhlíonadh chun na torthaí inmhianaithe a fháil a chinneadh (féach, chuige sin, breithiúnais an 25 Deireadh Fómhair 2018,
Roche Lietuva,
C‑413/17, EU:C:2018:865, míreanna 29 agus 30, agus an 16 Eanáir 2025,
DYKA Plastics,
C‑424/23, EU:C:2025:15, mír 42).
38      Mar sin féin, ní mór don údarás conarthach a áirithiú, i gcomhréir le hAirteagal 42(2) de Threoir 2014/24, arna léamh i gcomhar le hAirteagal 18(1) di, go dtabharfaidh na sonraíochtaí teicniúla rochtain chomhionann d’oibreoirí eacnamaíocha ar an nós imeachta soláthair agus nach mbeidh sé d’éifeacht acu bacainní gan údar a chruthú ar chonarthaí poiblí a oscailt don iomaíocht (breithiúnas an 16 Eanáir 2025,
DYKA Plastics,
C‑424/23, EU:C:2025:15, mír 42).
39      Chuir an Chúirt in iúl go láidir go bhfuil prionsabail na córa comhionainne, an neamh-idirdhealaithe agus na trédhearcachta ríthábhachtach maidir le sonraíochtaí teicniúla, ag féachaint do na rioscaí idirdhealaithe a bhaineann le rogha na sonraíochtaí sin nó leis an gcaoi a gceaptar iad (breithiúnas an 25 Deireadh Fómhair 2018,
Roche Lietuva,
C‑413/17, EU:C:2018:865, mír 34).
40      Ar an gcaoi chéanna, is léir ó aithris 74 de Threoir 2014/24 gur cheart sonraíochtaí teicniúla a tharraingt suas ar bhealach nach gcuirfear srian saorga ar an iomaíocht trí cheanglais a thabhairt isteach atá i bhfabhar oibreoir eacnamaíoch ar leith trí phríomhthréithe na soláthairtí a thairgeann sé de ghnáth a léiriú. De réir aithris 74, ‘ba cheart go bhféadfaí tairiscintí a chur isteach a léiríonn éagsúlacht na gcaighdeán réiteach teicniúil agus na sonraíochtaí teicniúla sa mhargadh cheana’.
41      Tá comhlíonadh na gceanglas sin níos tábhachtaí fós i gcás ina ndéantar na sonraíochtaí teicniúla a fhoirmliú i dtéarmaí atá an‑mhionsonraithe. Dá mhionsonraithe atá na sonraíochtaí teicniúla, is ea is mó an baol go dtabharfar buntáiste do tháirgí monaróra ar leith (breithiúnas an 25 Deireadh Fómhair 2018,
Roche Lietuva (C‑413/17, EU:C:2018:865, mír 37).
42      Dá bhrí sin, ní mór leibhéal mionsonraithe na sonraíochtaí teicniúla a bheith i gcomhréir freisin le prionsabal na comhréireachta, arb é atá i gceist leis scrúdú a dhéanamh an bhfuil gá leis an leibhéal mionsonraithe sin chun na cuspóirí atá á saothrú a bhaint amach (féach, chuige sin, breithiúnas an 25 Deireadh Fómhair 2018,
Roche Lietuva,
C‑413/17, EU:C:2018:865, mír 41).
43      Mar sin féin, ní cheanglaítear le hAirteagal 18(1) de Threoir 2014/24 ná le míreanna 1 agus 2 d’Airteagal 42 den Treoir sin prionsabail na trédhearcachta agus na córa comhionainne a léiriú sa chaoi go gceanglaítear ar an údarás conarthach, ar dháta foilsithe an fhógra conartha lena mbaineann, na húdair oibiachtúla is bonn leis na sonraíochtaí teicniúla atá tarraingthe suas aige a lua.
44      Ceanglaítear le prionsabal na trédhearcachta go ndéanfar coinníollacha agus rialacha mionsonraithe an nós imeachta dámhachtana a tharraingt suas ar bhealach soiléir, beacht agus aonchiallach san fhógra conartha nó sna sonraíochtaí tairisceana ar bhealach, ar an gcéad dul síos, a chur ar chumas gach tairgeora atá réasúnta eolach agus a dhéanann gnáthchúram an tábhacht bheacht a bhaineann leo a thuiscint agus iad a léiriú ar an mbealach céanna agus, ar an dara dul síos, a chur ar chumas an údaráis chonarthaigh a fhíorú go hiarbhír an gcomhlíonann tairiscintí na dtairgeoirí na critéir lena rialaítear an conradh atá i gceist (breithiúnas an 10 Bealtaine 2012,
an Coimisiún v an Ísiltír,
C‑368/10, EU:C:2012:284, mír 109 agus an cásdlí dá dtagraítear). Dá bhrí sin, ní cheanglaítear le prionsabal na trédhearcachta ach go mbeidh an doiciméadacht tairisceana soiléir, beacht agus gan athbhrí, gan dul chomh fada agus a cheanglaítear ar údaráis chonarthacha, ar dháta foilsithe an fhógra conartha lena mbaineann, na húdair oibiachtúla uile is bonn le gach sonraíocht theicniúil dá dtagraítear sna sonraíochtaí tairisceana a léiriú go sonrach. Baineann an ceanglas deireanach sin, ar an taobh eile, le comhlíonadh phrionsabal na comhréireachta, agus mar thoradh air sin ní mór don údarás conarthach a bheith in ann údar a thabhairt leis an gcaoi a bhfuil gá le leibhéal mionsonraithe na sonraíochtaí teicniúla lena mbaineann chun na cuspóirí atá á saothrú a bhaint amach.
45      Leanann sé ón méid sin roimhe seo nach gceanglaítear le prionsabal na trédhearcachta, dá dtagraítear in Airteagal 18(1) de Threoir 2014/24, ar an údarás conarthach údar oibiachtúil a sholáthar lena mínítear, dar leis, ábhar na sonraíochtaí teicniúla atá sa doiciméadacht tairisceana lena mbaineann.
46      Ar an gceathrú dul síos, tacaítear leis an léiriú sin le scéim Threoir 2014/24. I gcás ina raibh sé beartaithe ag reachtas an Aontais go leagfadh an t‑údarás conarthach amach, sna doiciméid soláthair, na cúiseanna lena dtugtar údar le saintréith nó coinníoll amháin nó eile a bhaineann le conradh a dhámhachtain nó le nós imeachta soláthair, foráladh go sainráite dó sin. Is amhlaidh atá, mar shampla, i gcás an dara fomhír d’Airteagal 46(1) den Treoir sin, lena leagtar síos an oibleagáid atá ar an údarás conarthach na príomhchúiseanna a lua lena dtugtar údar leis an gcinneadh gan conradh a fhoroinnt ina mhíreanna, nó leis an dara fomhír d’Airteagal 29(1) den Treoir sin, lena bhforáiltear, i gcás ina gcinneann an t‑údarás conarthach nós imeachta iomaíoch lena ngabhann idirbheartaíocht a úsáid, nach mór dó ábhar an chonartha lena mbaineann a shainiú, sna doiciméid soláthair, trí thuairisc a thabhairt ar a riachtanais agus ar na saintréithe is gá do na soláthairtí, na hoibreacha nó na seirbhísí is ábhar don chonradh sin.
47      Ar an gcúigiú dul síos agus ar deireadh, d’fhéadfadh léiriú contrártha leis an léiriú a mholtar i mír 45 den bhreithiúnas seo cur isteach ar an gcothromaíocht atá á lorg ag reachtas an Aontais idir cearta agus oibleagáidí tairgeoirí agus cearta agus oibleagáidí na n‑údarás conarthach. Cheanglófaí leis sin ar an údarás conarthach údar mionsonraithe a thabhairt le gach ceanglas sonrach, trí bhíthin faisnéis a bhaineann leis na riachtanais a bhféachann sé lena gcomhlíonadh agus ar ar a mbonn a dhréachtaigh sé na sonraíochtaí teicniúla. In imthosca áirithe, bheadh sé d’éifeacht ag oibleagáid den sórt sin cúiseanna a lua ualach riaracháin an‑trom, nó fiú díréireach, a fhorchur ar an údarás conarthach lena mbaineann agus amhras a chaitheamh ar an lánrogha leathan a thugtar dó maidir lena riachtanais a chinneadh agus sonraíochtaí teicniúla conartha a fhoirmliú.
48      I bhfianaise an mhéid sin roimhe seo, is é an freagra ar an gcéad cheist agus ar an tríú ceist nach mór Airteagal 18(1) de Threoir 2014/24, arna léamh i gcomhar le hAirteagail 42(1) agus (2) agus Airteagal 49 den Treoir sin, a léiriú sa chaoi nach gcuireann prionsabail na trédhearcachta agus na córa comhionainne, a leagtar amach in Airteagal 18(1), bac, i gcomhthéacs conradh soláthair phoiblí, ar údarás conarthach tairiscint tairgeora a eisiamh ar bhonn sonraíochtaí teicniúla, gan údar oibiachtúil a bheith leis na sonraíochtaí sin sna doiciméid soláthair ar dháta foilsithe an fhógra conartha, de réir bhrí Airteagal 2(1)(13) den Treoir sin.
An dara ceist
49      Lena dara ceist, fiafraíonn an chúirt a rinne an tarchur, go bunúsach, an bhfuil Airteagal 42(1)(3)(b) agus (4) de Threoir 2014/24 le léiriú sa chaoi go bhféadfaidh údarás conarthach ceanglais a leagan síos, i sonraíochtaí teicniúla conartha phoiblí chun róbat máinliachta a sholáthar, a bhaineann le cineál modúlach agus soghluaiste, meáchan, spás urláir agus infhaighteacht airm an róbait máinliachta is ábhar don chonradh sin, gan na focail ‘nó a choibhéis’ a bheith ag gabháil leis na ceanglais sin.
50      Ba cheart a thabhairt faoi deara ag an tús, i nós imeachta chun conradh soláthair phoiblí a dhámhachtain, gurb é is cuspóir do shonraíochtaí teicniúla a fhoirmliú, i gcomhréir le hAirteagal 42(1) de Threoir 2014/24, arna léamh i gcomhar le pointe 1(b) d’Iarscríbhinn VII a ghabhann leis an Treoir sin, na saintréithe is gá do na soláthairtí lena mbaineann a shainiú, amhail,
inter alia, a n‑oiriúnacht úsáide, úsáid an táirge lena mbaineann agus a shábháilteacht nó a thoisí. A mhéid a chinneann siad na saintréithe sin, sainítear sna sonraíochtaí teicniúla, mar is léir ó aithris 92 den Treoir sin, ábhar an chonartha phoiblí lena mbaineann (féach, chuige sin, breithiúnas an 16 Eanáir 2025,
DYKA Plastics,
C‑424/23, EU:C:2025:15, mír 40).
51      Liostaítear go huileghabhálach in Airteagal 42(3) de Threoir 2014/24 na modhanna chun na sonraíochtaí teicniúla atá le háireamh sna doiciméid soláthair a fhoirmliú, gan ordlathas a bhunú idir na modhanna sin (féach, chuige sin, breithiúnas an 16 Eanáir 2025,
DYKA Plastics,
C‑424/23, EU:C:2025:15, míreanna 29 agus 30 agus an cásdlí dá dtagraítear).
52      Dá réir sin, féadfaidh an t‑údarás conarthach a chinneadh sonraíochtaí teicniúla a fhoirmliú i dtéarmaí ceanglais feidhmíochta nó fheidhmiúla, i gcomhréir le hAirteagal 42(3)(a) den Treoir sin. Féadfaidh sé a roghnú freisin tagairt a dhéanamh do chaighdeáin náisiúnta lena dtrasuitear caighdeáin Eorpacha, measúnuithe teicniúla Eorpacha, sonraíochtaí teicniúla coiteanna, caighdeáin idirnáisiúnta, córais tagartha theicniúla eile arna mbunú ag na comhlachtaí Eorpacha um chaighdeánú nó, ina n‑éagmais sin, caighdeáin náisiúnta, formheasanna teicniúla náisiúnta nó sonraíochtaí teicniúla náisiúnta a bhaineann le dearadh, ríomh agus cur i gcrích na n‑oibreacha agus le húsáid na soláthairtí, i gcomhréir le hAirteagal 42(3)(b). Féadfaidh sé teaglaim den dá mhodh sin a úsáid fós, i gcomhréir le hAirteagal 42(3)(c) agus (d). I gcás ina bhfoirmíonn údarás conarthach sonraíochtaí teicniúla i gcomhréir leis an modh a leagtar síos in Airteagal 42(3)(b), ní mór na focail ‘nó a choibhéis’ a bheith ag gabháil le gach tagairt don fhoráil dheireanach sin.
53      Sa chás seo, ba cheart a thabhairt faoi deara nach cosúil go bhfuil na sonraíochtaí teicniúla a bhaineann leis an gconradh atá i gceist, mar a leagtar amach i mír 20 den bhreithiúnas seo iad, foirmlithe i gcomhréir leis an modh a leagtar síos in Airteagal 42(3)(b) de Threoir 2014/24, agus mar thoradh air sin nach bhfuil an fhoráil sin infheidhme.
54      Mar sin féin, ba cheart a thabhairt faoi deara freisin go dtoirmisctear leis an gcéad abairt d’Airteagal 42(4) den Treoir sin, i bprionsabal, tagairt a áireamh i sonraíochtaí teicniúla do ‘déanamh nó foinse shonrach, nó do phróiseas áirithe lena léirítear na táirgí […] arna soláthar ag oibreoir eacnamaíoch sonrach’ nó do ‘chineál sonrach […] nó do phróiseas sonrach táirgthe a mbeadh sé d’éifeacht aige tús áite a thabhairt do ghnóthais áirithe nó do tháirgí áirithe nó iad a dhíothú’. Ní rannchuidíonn tagairtí den sórt sin le hoscailt an mhargaidh phoiblí lena mbaineann don iomaíocht, ach tá sé d’éifeacht acu iomaíocht a shrianadh (féach, chuige sin, breithiúnas an 16 Eanáir 2025,
DYKA Plastics,
C‑424/23, EU:C:2025:15, míreanna 48 agus 49).
55      Mar sin féin, tá dhá eisceacht ón toirmeasc sin ‘i bprionsabal’. Ar an gcéad dul síos, foráiltear leis an dara habairt d’Airteagal 42(4) de Threoir 2014/24, go heisceachtúil, go bhféadfaidh an t‑údarás conarthach, sna doiciméid chonarthacha ina bhfuil na sonraíochtaí teicniúla, tagairt dá dtagraítear in Airteagal 42(4) a áireamh, ar choinníoll, mar a fhoráiltear go bunúsach leis an dara habairt, nach féidir tuairisc atá beacht agus intuigthe go leor a thabhairt ar ábhar an chonartha leis na ceanglais feidhmíochta nó fheidhmiúla dá dtagraítear i gcomhréir le hAirteagal 42(3)(a) den Treoir sin nó leis na sonraíochtaí dá dtagraítear i gcomhréir le hAirteagal 42(3)(b) den Treoir sin, nó le meascán den dá rud. I gcás den sórt sin, ní mór don údarás conarthach, i gcomhréir leis an tríú habairt d’Airteagal 42(4) den Treoir sin, na focail ‘nó a choibhéis’ a chur leis an tagairt sin (féach, chuige sin, breithiúnas an 16 Eanáir 2025,
DYKA Plastics,
C‑424/23, EU:C:2025:15, mír 50).
56      Ar an dara dul síos, mar is léir ón bhfrása ‘mura bhfuil údar leis de bharr ábhar an chonartha’ sa chéad abairt d’Airteagal 42(4) de Threoir 2014/24, féadfar na tagairtí dá dtagraítear san fhoráil sin a dhéanamh freisin i gcás ina bhfuil sé sin dlisteanach i bhfianaise ábhar an chonartha. Ní mór an staid sin, atá éagsúil leis an staid dá bhforáiltear sa dara habairt d’Airteagal 42(4), a thuiscint mar imthoisc lena gceadaítear don údarás conarthach infheidhmeacht ábhar normatach mhír 4 a chur as an áireamh, lena n‑áirítear an toirmeasc i bprionsabal a leagtar síos sa chéad abairt den mhír sin, an eisceacht ón toirmeasc sin a leagtar síos sa dara habairt de mhír 4 agus an ceanglas, a leagtar síos sa tríú habairt den mhír sin, na focail ‘nó a choibhéis’ a chur isteach, i gcás inarb infheidhme an eisceacht sin (féach, chuige sin, breithiúnas an 16 Eanáir 2025,
DYKA Plastics,
C‑424/23, EU:C:2025:15, mír 51).
57      Dá bhrí sin, i gcás ina bhfuil údar le tagairt, amhail an tagairt dá dtagraítear sa chéad abairt d’Airteagal 42(4) de Threoir 2014/24, mar gheall ar ábhar an chonartha lena mbaineann, féadfar í a áireamh sna sonraíochtaí teicniúla, gan feidhm a bheith ag an toirmeasc a leagtar síos sa chéad abairt den fhoráil sin ná ag na coinníollacha a leagtar síos sa dara agus sa tríú habairt di (féach, chuige sin, breithiúnas an 16 Eanáir 2025,
DYKA Plastics,
C‑424/23, EU:C:2025:15, mír 52).
58      Ní mór léiriú sriantach a dhéanamh ar an gcás sin dá dtagraítear leis na focail ‘mura bhfuil údar maith leis de bharr ábhar an chonartha’, mura bhfuil an bonn le baint den chuspóir maidir le soláthar poiblí a oscailt don iomaíocht, ionas nach gcumhdaítear leis ach cásanna ina leanann ceanglas a bhaineann le cineál táirge nó le méid an táirge sin ó ábhar an chonartha ar ndóigh (féach, chuige sin, breithiúnas an 16 Eanáir 2025,
DYKA Plastics,
C‑424/23, EU:C:2025:15, mír 53).
59      I bhfianaise na mbreithnithe go léir roimhe seo, is faoin gcúirt a rinne an tarchur atá sé a mheas an bhféadfaidh an t‑ospidéal ceanglais a fhorchur go bailí maidir le cineál modúlach agus soghluaiste, meáchan, spás urláir agus infhaighteacht airm an róbait máinliachta a chumhdaítear leis an gconradh lena mbaineann, gan na focail ‘nó a choibhéis’ a bheith ag gabháil leis na ceanglais sin.
60      Sa chás seo, agus cé gur faoin gcúirt sin atá sé ar deireadh na rialacha a leagtar amach in Airteagal 42 de Threoir 2014/24 a chur i bhfeidhm, arna léiriú ag an gCúirt, féadfaidh an Chúirt, mar sin féin, treoir a thabhairt chun a chinneadh a mhéid a fhéadfaidh feidhm a bheith ag na rialacha sin maidir le ceanglais den sórt sin.
61      Tá amhras ar an gcúirt a rinne an tarchur, go sonrach, maidir leis na ceanglais a leagtar amach sna sonraíochtaí tairisceana a bhaineann le cineál modúlach agus soghluaiste, meáchan, spás urláir agus infhaighteacht ghéaga an róbait máinliachta is ábhar don chonradh lena mbaineann. I ndáil leis sin, ní mór a mheas go mbaineann na ceanglais sin le ‘cineál’ táirge nó le ‘táirgeadh sonrach’ a bhféadfadh sé a bheith d’éifeacht aige ‘fabhair a thabhairt do ghnóthais áirithe nó do tháirgí áirithe nó iad a dhíothú’, de réir bhrí na chéad abairte d’Airteagal 42(4) de Threoir 2014/24, ós rud é go mbeadh sé mar thoradh ar na ceanglais sin deireadh a chur le gnóthais a sholáthraíonn róbait mháinliachta mhonabhloic nó róbait mháinliachta mhodúlacha a sháraíonn an t‑uasmheáchan agus/nó an spás urláir a leagtar síos sna sonraíochtaí sin.
62      Mar sin féin, is faoin gcúirt sin atá sé a chinneadh an eascraíonn na ceanglais dá dtagraítear sa mhír roimhe seo ó ábhar an chonartha lena mbaineann, i gcomhréir le hAirteagal 156(2) de Dhlí Uimh. 98/2016, atá beartaithe chun an chéad abairt d’Airteagal 42(4) de Threoir 2014/24 a thrasuí. Dá bhrí sin, is faoin gcúirt sin atá sé a fháil amach an bhfuil na ceanglais sin nasctha le toisí agus leagan amach na seomraí oibriúcháin, nár cheart, de réir shonraíochtaí na tairisceana, ‘socruithe speisialta’ a éileamh. Más rud é, ag deireadh an scrúdaithe sin, go gcinneann an chúirt sin go n‑eascraíonn na ceanglais sin as ábhar an chonartha ar ndóigh, féadfaidh an t‑údarás conarthach ceanglais den sórt sin a thabhairt isteach, gan na focail ‘nó a choibhéis’ a bheith ag gabháil leis na ceanglais sin.
63      Cé is moite de chásanna ina leanann ceanglais amhail na ceanglais atá i gceist sna príomhimeachtaí, a bhaineann le cineál modúlach agus soghluaiste, meáchan, spás urláir agus infhaighteacht airm an róbait máinliachta is ábhar don chonradh lena mbaineann, ar ndóigh, ó ábhar an chonartha sin, ní féidir leis an údarás conarthach na ceanglais sin a fhorchur gan na focail ‘nó a choibhéis’ a chur leis.
64      I bhfianaise an mhéid sin roimhe seo, is é an freagra ar an dara ceist ná nach mór Airteagal 42(1) agus (4) de Threoir 2014/24 a léiriú sa chaoi nach bhféadfaidh údarás conarthach ceanglais a leagan síos, i sonraíochtaí teicniúla conartha phoiblí chun róbat máinliachta a sholáthar, a bhaineann le cineál modúlach agus soghluaiste, meáchan, spás urláir agus infhaighteacht airm an róbait máinliachta is ábhar don chonradh sin, gan na focail ‘nó a choibhéis’ a bheith ag gabháil leis na ceanglais sin, mura rud é, i bhfianaise na ndoiciméad soláthair, go leanann na ceanglais sin go dosheachanta ó ábhar an chonartha sin.
Costais
65      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Seachtú Dlísheomra) mar seo a leanas:
1.      Maidir le hAirteagal 18(1) de Threoir 2014/24/AE ó Pharlaimint na hEorpa agus ón gComhairle an 26 Feabhra 2014 maidir le soláthar poiblí agus lena n‑aisghairtear Treoir 2004/18/CE, arna léamh i gcomhar le míreanna 1 agus 2 d’Airteagal 42 agus Airteagal 49 de Threoir 2014/24,
ní mór léiriú a dhéanamh mar seo a leanas:
ní chuirtear cosc le prionsabail na trédhearcachta agus na córa comhionainne, a leagtar amach in Airteagal 18(1) den Treoir sin, i gcomhthéacs conradh soláthair phoiblí, ar údarás conarthach tairiscint tairgeora a eisiamh ar bhonn sonraíochtaí teicniúla, gan údar oibiachtúil a bheith leis na sonraíochtaí sin sna doiciméid soláthair ar dháta foilsithe an fhógra conartha, de réir bhrí Airteagal 2(1)(13) den Treoir sin.
2.      Maidir le hAirteagal 42(1) agus (4) de Threoir 2014/24,
ní mór léiriú a dhéanamh mar seo a leanas:
ní fhéadfaidh údarás conarthach ceanglais a leagan síos, i sonraíochtaí teicniúla conartha phoiblí chun róbat máinliachta a sholáthar, a bhaineann le cineál modúlach agus soghluaiste, meáchan, spás urláir agus infhaighteacht airm an róbait máinliachta is ábhar don chonradh sin, mura rud é go bhfuil na focail ‘nó a choibhéis’ ag gabháil leis na ceanglais sin, mura rud é, i bhfianaise na ndoiciméad soláthair, go n‑eascraíonn na ceanglais sin ar ndóigh as ábhar an chonartha sin.
[Sínithe]
*      Teanga an cháis: an Rómáinis.